 **РЕПУБЛИКА БЪЛГАРИЯ**

Министерство на здравеопазването

Главен държавен здравен инспектор

|  |  |
| --- | --- |
|  |  |

**ДО**

**Г-Н ИВАЙЛО ИВАНОВ**

**ГЕНЕРАЛЕН ДИРЕКТОР НА**

**ДП „ПРИСТАНИЩНА ИНФРАСТРУКТУРА”**

*На Ваш № 04-08-9-46/25.09.2024 г.*

*На Наш № 04-09-43/25.09.2024 г.*

**КОПИЕ:**

**Г-ЖА МАРИЯ ГЪЛЪБОВА**

**ДИРЕКТОР НА ДИРЕКЦИЯ „ЕО, ОВОС И ПЗ“**

**МИНИСТЕРСТВО НА ОКОЛНАТА СРЕДА И ВОДИТЕ**

**Относно:** Консултации по задание за определяна на обхват и съдържание на доклад за екологична оценка за проект на Генерален план на пристанище за обществен транспорт Русе

**УВАЖАЕМИ ГОСПОДИН ИВАНОВ,**

Във връзка с постъпило в Министерство на здравеопазването Ваше писмо под горепосочения номер относно провеждане на консултации по задание за определяне на обхват и съдържание на доклад за екологична оценка за проект на Генерален план на пристанище за обществен транспорт Русе, Ви информираме следното:

Съгласно предоставената информация в Заданието за определяне на обхвата и съдържанието на Доклад за екологична оценка на „Проект на генерален план на пристанище за обществен транспорт Русе“, Териториалният обхват на Генералния план на пристанище за обществен транспорт Русе обхваща следните пристанищни терминали с прилежащата акватория:

6 многоцелеви терминала - Сомовит, Свищов, Русе-запад, „Пристанищен терминал Русе-изток - 1“, „Пристанищен терминал Русе-изток - 2“ и Тутракан;

2 терминала, специализирани в обработката на ро-ро товари и поща: Фериботен терминал Силистра и Пристанищен терминал Никопол

2 терминала, специализирани в обслужването на пътници: Пристанищен терминал Русе - център и Пристанищен терминал Силистра

Пристанищните терминали попадат на територията на четири области: Силистра, Русе, Велико Търново и Плевен.

Посочва се, че на многоцелевите терминали се обработват неопасни генерални, насипни, наливни, както и Ро-Ро товари (Свищов и „Пристанищен терминал Русе-изток - 1“) и контейнери („Пристанищен терминал Русе-изток - 1“ и „Пристанищен терминал Русе-изток - 2“). На пристанищните терминали Сомовит, Свищов и Тутракан се извършва и обслужване на пътници.

В приложеното Задание за проектиране на генерален план на пристанище за обществен транспорт Русе се разглеждат 10 терминала, 3 от тях предоставени на концесия, като се посочва, че генералния план се изработва за цялото пристанище за обществен транспорт, като в обхвата на генералния план освен територията на терминала се включват: оперативната акватория на терминала, както и зоните за подхождане и маневриране дали се ползват от корабите, които посещават само този или други терминала на пристанището, или и други пристанища, както и елементите на общата техническа инфраструктура на пристанището, които са функционално свързани с терминала – предмет на проекта на плана.

С оглед значителния обхват на пристанището и обема на дейностите, които се извършват на пристанищните терминали, включително обслужване на пътници, както и факта, че в близост до пристанищните терминали се развиват и функционират и други производствени дейности считаме, че в доклада за екологична оценка за проекта на Генерален план на пристанище за обществен транспорт Русе, е необходимо в пълен обем и обхват да се анализират и оценят въздействията от различните пристанищни дейности върху факторите на жизнената среда и човешкото здраве, вкл. и чрез оценка на кумулативния ефект от експлоатацията на разположени в съседство обекти.

В доклада, въз основа на направените обективни изводи, следва да бъдат предложени и мерки за недопускане на наднормени нива на факторите на околната и жизнената среда и негативното им въздействие върху човешкото здраве.

При разглеждането на тези въпроси в доклада за Екологичната оценка следва да бъдат подробно разработени и анализирани следните техни аспекти:

1. Изчерпателна и добре онагледена чрез подходящ картен материал информация относно местоположението и взаимното разположение на различните видове устройствени зони.

2. Подробен анализ на моментното състояние на компонентите и факторите на околната и жизнената среда.

3. Идентифициране и характеризиране на възможните рискови фактори, които могат до доведат до неблагоприятно повлияване на човешкото здраве при реализиране на предвидените дейности (въздух, питейни и минерални води, води за къпане, шум, вибрации, йонизиращи и нейонизиращи лъчения).

4. Подробен анализ и оценка на съществуващите и предвижданите дейности върху всички фактори на жизнената среда, посочени в т. 3, вкл. и преценка на възможностите за комбинирано, комплексно, кумулативно и отдалечено въздействие на рисковите фактори, за подложеното на неблагоприятно въздействие население.

5. В доклада трябва да се посочат и оценят и други обекти с потенциал да отделят замърсители в атмосферен въздух, както и тези около които има въведени конкретни минимални отстояния до обекти подлежащи на здравна защита и зони осигуряващи безопасност на хора, съоръжения и сгради от вредното въздействие.

6. В доклада е необходимо да се извърши оценка на възможностите за комбинирано, комплексно и кумулативно въздействие на рисковите фактори (шум, прах, замърсители в атмосферен въздух и др.) и неблагоприятното повлияване на средата за живеене, отдих и почивка в жилищни, курортни, вилни и други зони, в резултат от едновременното функциониране на съществуващи и предвиждани за изграждане обекти, източници на замърсители като горепосочените в т. 4 и 5.

7. Определяне на потенциално засегнатото население и територии и зони със специфичен хигиенно-охранителен статут и/или подлежащи на здравна защита, в зависимост от териториалния обхват на евентуално неблагоприятно въздействие от обекти и дейности, отделящи вредности в околната и жизнената среда. За целта следва да се използват прогнозни изчислителни модели и анализи.

8. Представяне на здравно-демографския статус на населението в засегнатите общини и населени места на базата на съвременни данни за демографското състояние (по показатели раждаемост, смъртност, естествен прираст, детска смъртност и др.) и заболяемостта по ниво и структура. Данните да се сравнят с тези за областа и страната като цяло. Да се направи прогнозна оценка за влиянието върху здравно-демографското състояние при прилагането на плана.

9. При анализиране на възможното влияние върху водите да се разгледат подробно и възможностите за неблагоприятно или положително повлияване на качеството на питейните и минералните води при реализиране на плана, като е необходимо да включват:

- териториите на санитарно-охранителните зони (СОЗ) около водоизточниците и съобразен ли е предвиждания устройствен статут на териториите, попадащи в тези зони, с режима, забраните и ограниченията, които следва да се спазват в СОЗ съгласно нормативните изисквания. Оценката следва да обхваща и трите пояса на СОЗ.

- водоизточниците без определена СОЗ, за които е необходимо спазване на ограничения в буферни зони от 1000 м, съгласно Приложение 1 към Национален каталог от мерки към ПУРБ.

Анализите следва да се основават на данни, предоставени от Басейнова дирекция „Дунавски район“.

10. Да се предложат мерки за здравна защита и управление на риска.

С уважение,



**доц. д-р ангел кунчев, ДМ**

*Главен държавен здравен инспектор*